**PRANEŠIMAS ŽINIASKLAIDAI**

**2025-04-24**

**Antakalnio poliklinika tapo daugiausia pacientų turinčia poliklinika Vilniaus mieste**

**Antakalnio poliklinika pagal prisirašiusių pacientų skaičių tapo didžiausia  tarp visų sostinės poliklinikų. Šiuo metu populiariausia poliklinika Vilniuje aptarnauja 119 398 pacientus, o kas mėnesį šis skaičius toliau auga nuo 200 iki 600 asmenų.**

„Sparčiai augantis prisirašiusiųjų gyventojų skaičius yra aukštas įvertinimas mūsų gydytojams ir administracijai, tačiau tuo pačiu – tai didelė atsakomybė. Augantys pacientų srautai turi būti tinkamai valdomi, paslaugos teikiamos laiku, o gydytojams privalome užtikrinti geras darbo sąlygas. Dėl to nuolatos investuojame ne tik į infrastruktūros plėtrą, bet ir į gydytojų psichologinę ir emocinę sveikatą darbe, stengiamės sudaryti konkurencingiausias darbo vietas tarp visų asmens sveikatos priežiūros gydymo įstaigų Lietuvoje“, – sako Antakalnio poliklinikos direktorė dr. Audronė Juodaitė Račkauskienė.

Direktorė priduria, kad šiuo metu Antakalnio poliklinika stiprina šeimos gydytojų komandą ir kviečia prisijungti šeimos gydytojus.

Be šeimos gydytojų instituto, Antakalnio poliklinikoje užtikrinamas platus paslaugų spektras: čia teikiamos gydytojų specialistų konsultacijos, dienos chirurgijos paslaugos, atliekami laboratoriniai tyrimai, taip pat dirba vaikų ligų gydytojai, todėl poliklinika ypač populiari tarp šeimų su vaikais.

2024 m. Antakalnio poliklinika pacientams suteikė daugiau nei milijoną tris šimtus penkis tūkstančių paslaugų arba 8 proc. daugiau nei ankstesniais metais. Augo ir darbuotojų skaičius. Šiuo metu įstaigoje dirba 927 įvairaus profilio specialistai. Iš viso tai 7 proc. daugiau nei 2024 metais.

Šių metų vasarą Antakalnio poliklinikoje planuojami registratūros modernizavimo darbai, bus pradėtas diegti naujas pacientų aptarnavimo standartas, kurio dėka pacientams teikiamos paslaugos, pradedant registracija, taps aiškesnės, paprastesnės ir patogesnės.